Еўрапейская падліковая палата

Еўрапейская падліковая палата — адзін з сямі інстытутаў, якія кіруюць Еўрапейскім саюзам. Палата створана ў 1975 годзе для аўдытарскай праверкі бюджэту Саюза і яго ўстаноў. Штаб-кватэра падліковай палаты знаходзіцца ў Люксембургу. Функцыі Функцыі падліковай палаты маюць наступныя кірункі: праверка справаздач пра прыбыткі і выдаткі Еўрапейскага саюза і ўсіх яго інстытутаў і органаў, якія маюць доступ да фондаў Еўрапейскага саюза; кантроль якасці кіравання фінансамі; складанне дакладу пра сваю працу пасля завяршэння кожнага фінансавага года, а таксама прадстаўленне Еўрапарламенту і Савету заключэння ці заўвагі па асобных пытаннях; дапамога Еўрапарламенту ў кантролі выканання бюджэту Еўрапейскага саюза. Арганізацыя Падліковая палата складаецца з 27 прадстаўнікоў (па адным ад кожнай дзяржавы-члена), якія выконвалі ці выконваюць у сваіх краінах адпаведныя функцыі знешняга кантролю ці маюць спецыяльную кваліфікацыю для займання гэтай пасады. Яны прызначаюцца Саветам аднагалосным рашэннем на шасцігадовы тэрмін і цалкам незалежныя ў выкананні сваіх абавязкаў. Старшыня падліковай палаты абіраецца з ліку яе членаў на трохгадовы перыяд з правам аднаўлення мандата. Спасылкі Афіцыйны сайт Архівавана 14 кастрычніка 2009.